Conveni de col·laboració entre l’Ajuntament de Solsona i l’Editorial Efadós, SL, per a l'edició del llibre L'Abans: Recull gràfic de Solsona 

Solsona, 9 de gener de 2017
Reunits

D'una banda, David Rodríguez i González, alcalde president de l’Ajuntament de Solsona, actua en nom i representació de la Corporació. D’ara en endavant, Ajuntament.

I de l'altra banda, Jaume Campderrós i Figueras, com a administrador gerent de l’Editorial Efadós, SL, amb seu social al carrer d’Edison, 3, nau A, del polígon industrial Les Torrenteres, del Papiol (08754), amb NIF núm. B-61001293, segons consta en escriptura pública atorgada davant el notari de Molins de Rei senyor Vicente Sorribes i Gisbert, sota el seu número de protocol 2144 de data 22 de desembre de 1995. D’ara en endavant, Editorial.

Assistits pel secretari de l’Ajuntament, Òscar Campos i Planes, qui dóna fe de l’acte d’acord amb el que preveu la disposició addicional segona de la Llei de l’estatut bàsic de l’empleat públic 7/2007, de 12 d’abril, i l’art. 2h del Reial decret 1174/1987, de 18 de setembre. 

I que, d’acord amb el que s’exposa, ambdues parts han convingut aquest conveni, aprovat per acord de la Junta de Govern Local en sessió de data 19 de desembre de 2016.

Exposen

I.
Que l’Ajuntament té, entre els seus objectius, desenvolupar i fomentar les activitats culturals i de recerca. Per aquest motiu, està interessat en totes aquelles tasques que donin a conèixer el patrimoni cultural de Solsona.
II.
Que l'Editorial es proposa produir i editar un llibre que contingui un recull historiogràfic –amb unes 1.000 fotografies aproximadament– del municipi de  Solsona, tal com ja ha fet en altres municipis de Catalunya i de les Balears. L’Editor es farà càrrec del cost dels autors i documentalistes, així com de l’edició, impressió, distribució i venda de l’obra. L’Ajuntament hi participarà fent una proposta de l’equip d’autors i documentalista. Aquest llibre es publicarà en format col·leccionable, estarà integrat per 50 fascicles i la seva venda tindrà una periodicitat setmanal. 

III.
Que com hi ha interessos coincidents i específicament en el projecte i/o activitat d'interès cultural i social detallat a l'antecedent segon, i per tal de concretar l'àmbit de col·laboració entre ambdues parts, s'estableix el present conveni que es regirà pel punt 4.

IV.
L’article 88 de la Llei del règim jurídic de les administracions públiques i del procediment administratiu comú 30/1992, de 26 de novembre, faculta les administracions públiques a establir pactes i convenis entre les administracions públiques i altres persones jurídiques privades. 

I que, d’acord amb el que s’exposa, ambdues parts han convingut aquest conveni per raó dels següents

Pactes

Primer. L'objecte d'aquest conveni és establir una col·laboració mútua en matèria de cultura entre l’Ajuntament i l’Editorial per la producció i l’edició del llibre titulat L'Abans: Recull gràfic de Solsona. D’ara en endavant, Obra. L’Editor es farà càrrec del cost dels autors i documentalistes, així com de l’edició, impressió, distribució i venda de l’Obra. L’Ajuntament hi participarà fent una proposta de l’equip d’autors i documentalista. Aquest llibre es publicarà en format col·leccionable, estarà integrat per 50 fascicles i la seva venda tindrà una periodicitat setmanal.

Segon. L’Ajuntament posa a la disposició de l’Editor el fons fotogràfic dipositat a l’Arxiu Municipal perquè l’Editor pugui consultar, seleccionar, digitalitzar i publicar les fotografies i documents amb l’objectiu d’oferir la màxima representació fotogràfica en el volum objecte d’aquest contracte. L’Ajuntament gestionarà i cedirà, gratuïtament, els drets d’ús i d’explotació de les reproduccions de documents exclusivament per a aquesta Obra i que són propietat de l’Arxiu Municipal. Qualsevol altre ús que l’Editor vulgui fer de les imatges requerirà d’autorització explícita per part de l’Ajuntament.
Tercer. L'Ajuntament es compromet a ajudar en la difusió dels actes i/o activitats, determinats per mutu acord, per donar a conèixer l'edició del llibre referida al pacte primer. Concretament, l'Ajuntament farà les gestions adients perquè col·laborin en aquesta difusió els mitjans de comunicació locals i altres espais informatius, si així ho acorden els seus respectius òrgans competents i sempre que no suposi un cost econòmic per a l’Ajuntament.

Quart. L'Editorial haurà de fer constar en lloc visible tant en la propaganda, la documentació pública impresa i en l'enquadernació del llibre el logotip de l'Ajuntament de Solsona amb la llegenda següent:

Hi col·labora: Ajuntament de Solsona.

Cinquè. L'Editorial es compromet a realitzar la producció i l’edició del llibre titulat L'Abans: Recull gràfic de Solsona, abans de 24 mesos comptadors des de la signatura del present conveni. 

Sisè. Un cop finalitzada la publicació, l'Editorial es compromet a lliurar a l'Ajuntament 5 exemplars de l'Obra, degudament enquadernats i oferir un descompte d’un 30 % sobre el PVP per l’adquisició de llibres si així ho desitja. Aquests exemplars seran per a ús institucional o amb destí a tercers, sense finalitats lucratives.

Vuitè. Un cop finalitzada la publicació, l'Editorial es compromet a lliurar a l'Ajuntament el Fons fotogràfic L’Abans–Solsona perquè el gestioni l’Arxiu Municipal. Aquest Fons fotogràfic consta d’una còpia digitalitzada de les fotografies que s’han recollit per realitzar el volum de Solsona, els dipositaris de les quals hagin signat l’autorització del traspàs entre l’Editorial i l’Ajuntament. L’Editorial digitalitzarà les fotografies a alta resolució. El traspàs del Fons Fotogràfic no tindrà cost econòmic per l’Ajuntament i l’entrega s’acompanyarà d’un contracte de cessió.

Novè. El present conveni tindrà vigència fins a 24 mesos comptadors des de la data de la seva signatura d’aquest conveni.

Desè. En cas que alguna de les parts signants incompleixi alguna de les clàusules d'aquest conveni, l'altra part quedarà lliure dels compromisos assumits. En cas d'incompliment per part de l'Editorial de qualsevol dels compromisos assumits en el present conveni, l'Ajuntament resta facultat per a rescindir-lo unilateralment.

Onzè. Per a la resolució de qualsevol conflicte derivat de l’aplicació del present conveni, les parts se sotmetran al tribunal contenciós administratiu corresponent a Barcelona, amb renúncia expressa al propi fur, si és un altre.

I en prova de conformitat i d'acceptació, ambdues parts signen aquest conveni que s'estén per duplicat i a un sol efecte en el lloc i la data assenyalats.
